
Δευτέρα, 21 Σεπτεμβρίου 2026

ΔΕΛΤΙΟ ΤΥΠΟΥ

Παροχή συνδρομής σε Ι/Φ σκάφος στην Κύθνο – Θάνατος αλλοδαπού στη Χερσόνησο Κρήτης -  Τραυματισμός εργαζόμενου στην Πάτρα – Εντοπισμός 40 αλλοδαπών στην Ιεράπετρα – Διακομιδές ασθενών

Τις μεσημβρινές ώρες σήμερα, ενημερώθηκαν οι Λιμενικές Αρχές της Σύρου και της Κύθνου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., ότι ένα ιστιοφόρο (Ι/Φ) σκάφος σημαίας Γαλλίας, με επτά αλλοδαπούς (1 υπήκοος Λουξεμβούργου και 6 υπήκοοι Γερμανίας) επιβαίνοντες, βρισκόταν σε δυσχερή θέση λόγω θραύσης ιστίου, στη θαλάσσια περιοχή νότια της ν. Κύθνου. Αμέσως, ενεργοποιήθηκε το τοπικό σχέδιο έκτακτης ανάγκης και για την περιοχή αναχώρησαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) και το αλιευτικό (Α/Κ) σκάφος «ΑΓΙΟΙ ΑΚΙΝΔΥΝΟΙ» Ν. Σύρου 983, προς παροχή συνδρομής. Το Ι/Φ κατέπλευσε με ασφάλεια, με τη συνδρομή του Α/Κ, συνοδεία του ΠΛΣ στο λιμάνι του Μέριχα της ν. Κύθνου, με τους επιβαίνοντές του καλά στην υγεία τους. Από τον Λιμενικό Σταθμό Κύθνου, απαγορεύτηκε ο απόπλους του Ι/Φ μέχρι την αποκατάσταση της βλάβης και την προσκόμιση βεβαιωτικού αξιοπλοΐας από τον νηογνώμονα που το παρακολουθεί. Από το συμβάν δεν παρατηρήθηκε θαλάσσια ρύπανση.

*****

Τις μεσημβρινές ώρες σήμερα, ενημερώθηκε η Λιμενική Αρχή της Χερσονήσου ότι 62χρονος αλλοδαπός (υπήκοος Γερμανίας) ανασύρθηκε χωρίς τις αισθήσεις του από τη θαλάσσια περιοχή της παραλίας «ΑΝΙΣΣΑΡΑΣ» Χερσονήσου Ηρακλείου. Στον 62χρονο αρχικά παρασχέθηκαν οι πρώτες βοήθειες και στη συνέχεια διακομίστηκε με ασθενοφόρο όχημα του ΕΚΑΒ στο Βενιζέλειο Γενικό Νοσοκομείο Ηρακλείου όπου διαπιστώθηκε ο θάνατος του. Προανάκριση διενεργείται από το Β΄ Λιμενικό Τμήμα Χερσονήσου του Κεντρικού Λιμεναρχείου Ηρακλείου.

*****

Τις μεσημβρινές ώρες σήμερα, ενημερώθηκε το Κεντρικό Λιμεναρχείο Πάτρας, για περιστατικό τραυματισμού 47 εργαζομένου σε ιδιωτική εταιρεία, κατά τη διάρκεια εργασιών στο χώρο ISPS του βόρειου λιμένα Πατρών. Συγκεκριμένα, κατά την εκφόρτωση μίας σιδερένιας δοκού από φορτηγό πλοίο και κατά την εναπόθεση της στο έδαφος, αυτή έγειρε με αποτέλεσμα να τραυματιστεί στο δεξί πόδι ο 47χρονος. Ο τραυματίας διεκομίσθη στο Π.Γ.Ν.Π. «ΠΑΝΑΓΙΑ Η ΒΟΗΘΕΙΑ», από όπου εξήλθε, μετά τις απαραίτητες ιατρικές εξετάσεις και χορήγηση φαρμακευτικής αγωγής. Προανάκριση διενεργείται από την Λιμενική Αρχή Πάτρας.

*****

Τις μεσημβρινές ώρες σήμερα, ενημερώθηκε η Λιμενική Αρχή της Ιεράπετρας για την ύπαρξη αλλοδαπών στην παραλία «ΜΟΝΗ ΚΑΨΑ» Ιεράπετρας, οι οποίοι είχαν αποβιβαστεί από πνευστή λέμβο. Στο σημείο μετέβησαν στελέχη Λ.Σ.-ΕΛ.ΑΚΤ., όπου εντόπισαν σαράντα (40) αλλοδαπούς και τους μετέφεραν σε προσωρινό χώρο φιλοξενίας στην Ιεράπετρα. Προανάκριση διενεργείται από το Λιμεναρχείο Ιεράπετρας.

*****

Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
- 81χρονης, από το λιμάνι της Πάρου στο λιμάνι της Σύρου, με το Ε/Γ-Τ/Ρ «ΚΥΡΙΑΡΧΟΣ ΙΙ» Ν.Ν. 57,
- 78χρονης, από το λιμάνι της Δάφνης  στο λιμάνι της Ουρανούπολης, με Περιπολικό σκάφος Λ.Σ.-ΕΛ.ΑΚΤ. και
- 43χρονης, από το λιμάνι των Ψαρών στο λιμάνι των Λημνιών Βολισσού  Χίου, με Περιπολικό σκάφος Λ.Σ.-ΕΛ.ΑΚΤ..

